NARIADENIE RADY (ES) č. 1255/96
z 27. júna 1996,
ktorým sa dočasne pozastavuje uplatňovanie ciel podľa Spoločného colného sadzobníka na niektoré priemyselné a poľnohospodárske výrobky
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä jej článok 28,
so zreteľom na návrh Komisie,
keďže v súčasnosti je v spoločenstve výroba výrobkov, ktoré sú uvedené v tomto nariadení, neprimeraná alebo nejestvuje; keďže výrobcovia preto nemôžu uspokojovať potreby spotrebiteľských odvetví spoločenstva;
keďže čiastočné alebo úplné pozastavenie uplatňovania autonómnych ciel Spoločného colného sadzobníka na tieto výrobky je v záujme spoločenstva;
keďže spoločenstvo by malo prijať rozhodnutie o pozastavení uplatňovania takých autonómnych ciel;
keďže nariadenia, ktoré dočasne pozastavujú uplatňovanie autonómnych ciel podľa Spoločného colného sadzobníka na niektoré priemyselné a poľnohospodárske výrobky z veľkej časti aktualizovali predchádzajúce opatrenia; keďže z toho dôvodu, v záujme racionalizácie zavádzania príslušných opatrení sa javí primerané neobmedziť obdobie platnosti tohto nariadenia, pretože jeho rozsah možno upraviť a výrobky do zoznamu zaradiť alebo zo zoznamu vypustiť podľa potreby nariadením Rady;
keďže zmeny a doplnky kombinovanej nomenklatúry a číselných znakov Taric si nevyžadujú žiadnu podstatnú zmenu alebo doplnenie; keďže z dôvodov zjednodušenia by bolo potrebné prijať opatrenie, ktoré umožní Komisii, aby po prijatí stanoviska Výboru pre colný kódex, vypracovala potrebné zmeny a doplnky a technické úpravy prílohy k tomuto nariadeniu, vrátane uverejnenia konsolidovanej verzie,
PRIJALA TOTO NARIADENIE:
Článok 1
Autonómne clá podľa Spoločného colného sadzobníka na tovary uvedené v prílohe k tomuto nariadeniu majú byť pozastavené na úrovni uvedenej pri každom z nich.
Článok 2
Technické úpravy, vrátane uverejnenia konsolidovanej verzie, ktorá vznikne zo zmien a doplnkov kombinovanej nomenklatúry a číselných znakov Taric, prijme Komisia v súlade s postupom stanoveným v článku 3.
Článok 3
1. Komisii asistuje Výbor pre colný kódex, ustanovený článkom 247 nariadenia (EHS) č. 2913/921.
2. Zástupca Komisie predloží výboru návrh opatrení, ktoré sa majú prijať. Výbor vydá svoje stanovisko k návrhu v lehote, ktorú podľa naliehavosti záležitosti môže stanoviť predseda. V prípade rozhodnutí, ktoré Rada prijíma na návrh Komisie, schvaľuje stanovisko väčšina ustanovená v článku 148 (2) zmluvy. Hlasy zástupcov členských štátov vo výbore sa posudzujú spôsobom, ktorý je uvedený v tom istom článku. Predseda nehlasuje.
3. Komisia prijme opatrenia, ktoré platia okamžite.
Ak ale tieto opatrenia nie sú v súlade so stanoviskom výboru, Komisia ich bezodkladne oznámi Rade. Komisia v takom prípade odloží uplatňovanie opatrení, o ktorých rozhodla, o tri mesiace od dátumu takého oznámenia.
Rada, ktorá rozhoduje kvalifikovanou väčšinou, môže prijať odlišné rozhodnutie v lehote, uvedenej v predchádzajúcom odseku.
Článok 4
Toto nariadenie nadobúda platnosť nasledujuci deň po jeho uverejnení v Úradnom vestníku európskych spoločenstiev.
Nadobúda účinnosť 1. júla 1996.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 27. júna 1996